Chaykunata niruspanmi Jesus hanaq pachata qawarispan nirqa:
—Taytáy,
ñam hora chayaramunña.
Churikitaqa hatunchawayñayá chaynapi qamtapas kay Churiki hatunchanaypaq.
Churikimanmi qowarqanki llapallan runapi munaychakunaypaq chaynapi qowasqayki llapallan runakunaman wiñay kawsay qonaypaq.
Chay wiñay kawsayniyoqqa kanku sapallan cheqap Dios kasqaykita reqsiqkunam hinaspa kachamusqayki Jesucristota reqsiqkunam.
—Ñoqam hatuncharqayki kay pachapi,
ñoqaqa tukuruniñam ruranaypaq kamachiwasqaykita.
Taytáy,
kunanyá hatunchaway ñawpaqnikipi,
chayna hatunchasqamá karqani manaraqpas kay pacha kachkaptin.
—Kay pachamanta qowasqayki runakunamanqa ñam willaniña pim kasqaykita.
Paykunaqa qampam karqa chaymi qowarqanki,
paykunaqa palabraykitam kasukunku.
Kunanqa yachankuñam tukuy ima qowasqaykiqa qampa kasqanta.
Ñam willaruniña qowasqayki palabraykitaqa chaymi chaskiykurqaku,
paykunaqa yachankuñam qanmanta cheqaptapuni hamusqayta hinaspam creenku qampuni kachamuwasqaykita.
—Paykunapaqmi ruegakuykiqa,
manam kay pachapi wakin runakunapaqwanchu,
ruegakuykiqa qowasqallaykipaqmi,
paykunaqa qampamá.
Tukuy ima kapuqniyqa qampam,
qampa kaqñataqmi ñoqapa,
tukuy chaykunapim ñoqaqa hatunchasqa kani.
—Manañam kay pachapiñachu kasaq,
paykunam ichaqa kay pachapiraq kanqaku,
ñoqam ichaqa hamuchkaniña qanwan kuska kanaypaq.
Chuya Taytáy,
atiynikiwanyá waqaychaykuy qowasqaykikunata chaynapi ñoqanchik hina huklla kanankupaq.
Kay pachapiraq kaspayqa atiynikiwanmi nanachikurqani qowasqaykikunata,
waqaycharqanimá,
manam mayqanninpas chinkarqachu ichaqa ña chinkananpaq kaqllam chaynapi Bibliapa nisqan cumplikunanpaq.
—Kunanqa hamuchkaniñam qampa kasqaykiman.
Kay pachapiraqmi nichkani kaykunataqa ñoqapa kusikuyniywan huntasqa kanankupaq.
Ñoqaqa ñam palabraykita willaruniña chaymi paykunaqa wakin runakunapa cheqnisqan kachkanku manaña kay pachallapaq kasqankurayku,
ñoqapas manamá kay pachallapaqchu kani.
Mañakuykiqa manam kay pachamanta horqonaykipaqchu aswanqa diablomanta waqaychanaykipaqmi.
Ñoqaqa manam kay pachallapaqchu kani chaynataqmi paykunapas mana kay pachallapaqtaqchu.
Kikikipaqyá chuyanchay cheqapwan,
palabraykiqariki cheqapmi.
Imaynam ñoqata kachamuwarqanki kay pachapi kaq runakunaman chaynataqmi paykunatapas kachani kay pachapi kaq runakunaman.
Paykunaraykum kikiypuni chuyanchakuni chaynapi paykunapas cheqap palabraykiwan chuyanchakunankupaq.
—Manataqmi ñoqaqa mañakuyki paykunallapaqchu aswanqa paykuna ñoqamanta willakuptin iñiqkunapaqwanmi.
Taytáy,
mañakuchkaykiqa paykuna huklla kanankupaqmi,
imaynam qanwan huklla kasqanchikpi hinayá paykunapas huklla ñoqanchikwan kachunku chaynapi qampa kachamuwasqaykita runakuna creenanpaq.
Hatunchawasqaykiman hinam ñoqapas paykunata hatuncharqani,
chaynapi qanwan huklla kasqanchikpi hina paykunapas huklla kanankupaq.
Ñoqam kachkani paykunapi,
qamñataqmi kachkanki ñoqapi chaynapi paykunaqa chullallaña kanankupaq,
hinaptinmi runakuna yachanqaku qampuni kachamuwasqaykita,
yachanqakutaqmi kuyawasqaykipi hina paykuna kuyasqaykitapas.
—Taytáy,
qanmi qowarqanki paykunata chaymi munani paykunapas ñoqapa kasqaypi ñoqawan kanankuta chaynapi hatunchawasqaykita qawanankupaq.
Manaraqpas kay pacha unanchasqa kachkaptinmi qamqa kuyawarqanki.
Chuya Taytáy,
kay pachapi kaq runakunaqa manam reqsisunkichu,
ñoqam ichaqa reqsiki,
qowasqayki runakunapas yachantaqmi qam kachamuwasqaykitaqa.
Yachachirqanim pim kasqaykita,
chaywanpas hinallaraqmi yachachisaq chaynapi kuyawasqaykiman hina paykunapas kuyanakunankupaq chaynataq ñoqapas paykunapi kanaypaq.